Την σύσταση προανακριτικής επιτροπής για την υπόθεση της Novartis πρόκειται να εισηγηθεί η κυβέρνηση την Δευτέρα στην Βουλή.

«Η βούληση του πρωθυπουργού και προέδρου της ΚΟ του ΣΥΡΙΖΑ, έτσι όπως διαμορφώθηκε μετά τις διαβουλεύσεις των τελευταίων ημερών είναι να προτείνει στην ΚΟ που θα συνεδριάσει τη Δευτέρα, τη συγκρότηση Προανακριτικής επιτροπής στη Βουλή για όλα τα πολιτικά πρόσωπα που αναφέρονται στην δικογραφία», ανακοίνωσε ο Δ. Τζανακόπουλος κατά την ενημέρωση των πολιτικών συντακτών.

Όπως τόνισε ο κυβερνητικός εκπρόσωπος, «πρέπει να διερευνηθούν οι καταγγελίες για όλα τα πολιτικά πρόσωπα, με δεδομένο το σεβασμό στο τεκμήριο της αθωότητας των εμπλεκομένων. Είναι υποχρέωσή μας να πράξουμε τα δέοντα για την διαλεύκανση της υπόθεσης Novartis».

«Κατά τον ίδιο τρόπο που η ποινική διαδικασία λειτουργεί για τους Έλληνες πολίτες, πρέπει να λειτουργήσει και για πολιτικά πρόσωπα», τόνισε σημειώνοντας ότι η «Προανακριτική Επιτροπή εφόσον συγκροτηθεί, θα αποφασίσει κατά το νόμο για όλα τα νομικά και πραγματικά ζητήματα που θα τεθούν ενώπιον της».

«Η Ν. Δ ο κ. Μητσοτάκης πρέπει να απαντήσουν εάν ευθέως κατηγορούν εισαγγελικούς και δικαστικούς λειτουργούς ότι ενεργούν σε συμπαιγνία με την κυβέρνηση, κατασκευάζοντας μια σκευωρία», πρόσθεσε.

Ανέφερε ότι «ο σεβασμός στις αρχές του κράτους δικαίου δεν μπορεί να είναι α λα καρτ», προσθέτοντας πως όλα τα πολιτικά κόμματα πρέπει να δείξουν υπευθυνότητα, «να σταματήσουν άμεσα τις προσβολές στη Δικαιοσύνη που αποτελούν ευθεία παρέμβαση στο έργο της και απόλυτη και ρητή αμφισβήτηση της αξιοπιστίας και της ανεξαρτησίας της».

Τόνισε ότι αυτό πρέπει να το σεβαστεί πρώτος απ’ όλους ο αρχηγός της Ν.Δ και τα στελέχη της «που τις τελευταίες ημέρες τελώντας σε προφανή πολιτικό πανικό εκσφενδονίζουν απειλές επιχειρώντας να πλήξουν την ανεξαρτησία και την αξιοπιστία της δικαιοσύνης ή ακόμη, πράγμα που δεν θέλω να το πιστέψω, και να τρομοκρατήσουν τους προστατευόμενους μάρτυρες αλλά και τις εισαγγελικές αρχές που χειρίζονται την υπόθεση».

«Δεν πρόκειται για κεραυνό εν αιθρία αλλά για μια πολύκροτη υπόθεση που θα απασχολήσει την παγκόσμια κοινότητα για αρκετά χρόνια», τόνισε ο κυβερνητικός εκπρόσωπος σημειώνοντας: «Αναμφισβήτητα και πανθομολογούμενα αποτελεί διεθνές σκάνδαλο καθώς τεκμηριώνεται ότι η εταιρεία είχε αναπτύξει πρακτικές διαφθοράς σε μια σειρά από χώρες και αυτή τη στιγμή διεξάγονται αστυνομικές ή δικαστικές έρευνες σε τουλάχιστον 20 κράτη σε όλο τον κόσμο».

Σύμφωνα με πληροφορίες, η σχετική απόφαση ελήφθη στην συνεδρίαση του Πολιτικού Συμβουλίου του ΣΥΡΙΖΑ, υπό την προεδρία του Αλέξη Τσίπρα, χθες, όπου συζητήθηκε ακριβώς η διαδικασία που θα ακολουθηθεί στο κοινοβούλιο σχετικά με την υπόθεση.

Σημειώνεται πως για την προανακριτική χρειάζονται 30 υπογραφές, ωστόσο το πιθανότερο σενάριο είναι να υπογράψουν όλοι οι βουλευτές του ΣΥΡΙΖΑ και των ΑΝΕΛ.